### 12.    Beslutning om at igangsætte planlægning for højskole på Sejerø, [adresse]

**Åbent**

Sagsnr.: 326-2017-47040       J.nr.: 01.02.15           Solvej Skov.:
326-2017-354008

**Sagstype**

Beslutning.

**Resume og sagens baggrund**

Bestyrelsen for Øernes Højskole har gennem en årrække været
i dialog med Kalundborg Kommune om muligheden for at etablere en højskole på
Sejerø, i tilknytning til [adresse]. Projektet forudsætter en dispensation fra
Strandbeskyttelseslinjen, hvilket Kystdirektoratet nu har meddelt. På denne
baggrund ønsker bestyrelsen at igangsætte det nærmere planarbejde (kommuneplantillæg
og lokalplan), der skal gøre det muligt at realisere projektet. Sagen lægger op
til udvalgets stillingtagen til, om planprocessen skal sættes i gang.

**Indstillinger**

Chefen for Plan, Byg og Miljø
indstiller, at:

1. Der igangsættes
en forudgående høring med 4 ugers høringsfrist, der indkalder ideer og forslag
til planlægning for kommuneplantillæg for højskole ved [adresse].

2. Planprocessen
fortsætter uden yderligere politisk behandling, hvis kommunen ikke har modtaget
væsentlige bemærkninger ved høringsfristens udløb.

**Behandling**

Teknik- og Miljøudvalget.

**Sagsfremstilling**

Bestyrelsen for Øernes Højskole ønsker at etablere en
højskole på Sejerø med fokus på entreprenørskab og samvirke på øer og i andre
yderområder. Konkret ønskes højskolen placeret i tilknytning til Sejerby By,
øst for plejehjemmet, [adresse] (se oversigtskort, bilag 1).

Højskole skal rumme plads for 40-50 elever. Der er beregnet
et samlet etagemeterbehov på 1550 m2, og der er udregnet et samlet
arealbehov på 5000 m2 til bebyggelse, parkering og udendørs opholds-
og dyrkningsarealer.

Placeringen er valgt på baggrund af en vurdering af syv
forskellige placeringsmuligheder.

Administrationen har vurderet og udtalt, at der vil kunne
etableres en flot bebyggelse på dette særlige sted, side om side med
plejehjemmet, der tillige udgør en større bygningsvolumen med front mod kysten.
Beliggenheden i tilknytning til [adresse] er hensigtsmæssig, det vil understøtte
byens aktiviteter og være bekvemt for elever, personale og gæster til
højskolen. Kommunen vil sikre, at bebyggelsen samles bedst muligt og bidrager
til en god afrunding af [adresse].

*Strandbeskyttelseslinjen*

Projektet forudsætter som udgangspunkt dispensation fra
strandbeskyttelseslinjen (jf. naturbeskyttelsesloven). Kommunen har den 30.
september 2015 anmodet den daværende Naturstyrelse om forhåndstilkendegivelse
på dispensation til at anvende den konkrete lokalitet til byggeriet. Fælles
besigtigelse blev afholdt april, 2015. Kystdirektoratet har den 29. maj 2017
meddelt dispensation til, at der kan opføres en bebyggelse på ca. 1.550 m²
indenfor det ansøgte byggefelt, ligesom der vil kunne ske udstykning af et
område på ca. 5.000 m² til højskolen.

Dispensationen er meddelt på vilkår om, at der skal
fremsendes et endeligt projekt til Kystdirektoratets endelige godkendelse for
så vidt angår bebyggelsens nærmere udformning op placering, samt den yderligere
anvendelse og disponering af arealet, som erhverves til projektet.

Afgørelsen fra Kystdirektoratets afgørelse skaber grundlag
for at tilvejebringe det nødvendige plangrundlag for, at projektet kan
realiseres.

På denne baggrund anmoder Øernes Højskole nu om, at planarbejde
igangsættes.

*Kommuneplantillæg og lokalplan*

Da projektområdet ligger uden for eksisterende, afgrænset
byområde for Sejerby, forudsætter planlægningen, at der vedtages et tillæg til
kommuneplanen, der inddrager området i byområde, og fastlægger rammer for den
nærmere lokalplanlægning. Indledningsvis skal der gennemføres en forudgående,
offentlig høring, der indkalder ideer og forslag til planlægningen. Planloven
indeholder ikke formelle krav til varigheden af høringsperioden, men praksis er
2-4 uger.

En lokalplan fastlægger de detaljerede bestemmelser for
byggeriet mv. og skaber grundlag for, at området kan inddrages i byzone.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigstkort, Øernes Højskole Sejerø | 326-2017-367187 |